程高承議赴夔路轉運判官求詩
作者：李廌
朝代：宋

paragraphs: 聖主躬仁政，羣方布詔條。
洪恩溫海嶠，嘉頌滿芻蕘。
聚斂除姦吏，依違屏具僚。
鈞衡無碩鼠，城社絕餘妖。
皇化思無外，王心遠欲昭。
咨詢黄閣老，選命紫宸朝。
丹禁傳天詔，飛星下使軺。
書旌分蜀道，攬轡步烟霄。
急峽瞿塘險，孤城白帝遙。
巴山連浪遠，漢節拂雲飄。
按部清時好，觀風樂事饒。
詩成思老杜，鬼哭想殘蕭。
已佩黄金印，當簪七葉貂。
不應淹僻陋，從此上扶摇。